b'\n_START_ARTICLE_\nRongorongo\n_START_SECTION_\nDescripci\xc3\xb3\n_START_PARAGRAPH_\nEls signes que componen els texts estan en la seva majoria ben estilitzats, tenen gaireb\xc3\xa9 la mateixa al\xc3\xa7ada i estan alineats sense una divisi\xc3\xb3 aparent (espais blancs o signes de puntuaci\xc3\xb3) entre ells, formant una mena d\'escriptura cont\xc3\xadnua, t\xc3\xadpica d\'alguns sistemes d\'escriptura antics, com els texts antics de la literatura grega o certes mostres de l\'etrusc. Les inscripcions acaben quan apareix un "nus", alguna protuber\xc3\xa0ncia natural o una altra irregularitat (per exemple fragments malmesos, cremats pel foc, fets malb\xc3\xa9 per la humitat) sobre la superf\xc3\xadcie dels objectes o quan l\'espai f\xc3\xadsic s\'acaba. La mida i la forma de les tauletes solen variar. _NEWLINE_Es diu que les tauletes es deuen llegir a partir de la primera l\xc3\xadnia de la cantonada esquerra del recte i continuar de manera lineal fins al final de la l\xc3\xadnia i despr\xc3\xa9s girar-la per continuar llegint la seg\xc3\xbcent. Tanmateix, no \xc3\xa9s del tot clar si totes les tauletes contenen un document de car\xc3\xa0cter unitari o si alguna d\'elles podria servir de dip\xc3\xb2sit o col\xc2\xb7lecci\xc3\xb3 de documents referents, per la qual cosa el punt de partida de lectura \xc3\xa9s una q\xc3\xbcesti\xc3\xb3 pendent. Observant la fragmentaci\xc3\xb3 del text en seq\xc3\xbc\xc3\xa8ncies desiguals, hi ha raons per creure que algunes tauletes retenen aquesta funci\xc3\xb3. Fischer diu que la tauleta de Mamari t\xc3\xa9 l\'aparen\xc3\xa7a de ser un encadenament de diverses seq\xc3\xbc\xc3\xa8ncies de diferents classes. Pel que sembla, Fischer tenia ra\xc3\xb3, car en analitzar estructuralment el text C, anomenat \xc2\xabtauleta de Mamari\xc2\xbb, s\'hi observen grups de seq\xc3\xbc\xc3\xa8ncies que es repeteixen en ambd\xc3\xb3s costats de l\'objecte. Aquestes diferents seq\xc3\xbc\xc3\xa8ncies, compostes amb elements id\xc3\xa8ntics o semblants, podrien testimoniar a favor de \xc2\xabllistes\xc2\xbb, \xc2\xabtornades\xc2\xbb o \xc2\xabf\xc3\xb3rmules\xc2\xbb tan arrelades i comunes al folklore antic dels rapanui. Algunse experts assenyalen que \xc3\xa9s possible que hi hagi llistes incloses a diversos objectes en consideraci\xc3\xb3 de glifs delimitadors sense valor fon\xc3\xa8tic. Aquests glifs assenyalarien l\'inici o el final de preg\xc3\xa0ries paganes relacionades amb pr\xc3\xa0ctiques m\xc3\xa0giques, destinades a capturar presoners de guerra i possiblement amb temes de venjan\xc3\xa7a i mort; tamb\xc3\xa9 hi ha seq\xc3\xbc\xc3\xa8ncies topon\xc3\xadmiques i onom\xc3\xa0stiques inserides entre aquests delimitadors. \xc3\x89s possible que els glifs rongorongo organitzats i inserits en tals grups seq\xc3\xbcencials reflecteixin part de la cultura pre-cristiana de l\'illa de Pasqua. _NEWLINE_Quan Jacques Guy fa un comentari sobre tres tauletes, la de \'Gran Santiago\' (text H), la de \'Gran Leningrad\' (text P) i la de \'Petit Leningrad\' (text Q), ell considera que transmeten \xc2\xabgaireb\xc3\xa9 exactament el mateix text jerogl\xc3\xadfic\xc2\xbb, i les compara amb el contingut de la tauleta Tahua (text A), i observa que aquesta t\xc3\xa9 l\'aspecte de ser \xc2\xabuna compilaci\xc3\xb3, com una col\xc2\xb7lecci\xc3\xb3 de texts abreujats, ja perduts, tret del seu principi, trobats en aquestes altres tres tauletes\xc2\xbb.'